Suchinthana/ta-wikipedia huggingface dataset:
மு. அ. முத்தையா

மு. அ. முத்தையா செட்டியார் (M. A. Muthiah Chettiar, 5 ஆகத்து 1905 - 12 மே 1984) ஒரு தமிழக அரசியல்வாதி, சமூக சேவகர், சென்னை மேயர், சென்னை மாநிலத்தின் சட்டமன்ற உறுப்பினர் மற்றும் சட்டமேலவை உறுப்பினர் ஆவார். இவர் சென்னை மாநிலத்தின் இரண்டாவது சட்டமன்றத்திற்கு 1957 ல் நடைபெற்ற தேர்தலில் காரைக்குடி சட்டமன்றத் தொகுதியிலிருந்து இந்திய தேசிய காங்கிரசு கட்சியின் சார்பாக தேர்ந்தெடுக்கப்பட்டார்.

இளமைக் காலம் 
இவர் ஆகத்து 5, 1905 ஆம் ஆண்டு செட்டிநாட்டின் ராஜா மற்றும் நாட்டுக்கோட்டை நகரத்தார் சமூகத்தைச் சேர்ந்த புகழ்பெற்ற டாக்டர் மு. அண்ணாமலை செட்டியாருக்கு மகனாகப் பிறந்தார். முத்தையா சென்னை வேப்பேரியில் பிரசன்டேசன் கான்வென்ட் பள்ளி, ஈவார்ட் பள்ளி, ராமானுஜம் செட்டியார் உயர்நிலைப்பள்ளி மற்றும் திருச்சி செயின்ட் ஜோசப் உயர்நிலைப்பள்ளி ஆகிய பள்ளிகளில் கல்வி பயின்றார். 1925 ஆம் ஆண்டில் சென்னை மாநிலக் கல்லூரியில் இளங்கலைப் பட்டம் பெற்றார்.

அரசியல் வாழ்வு  
பின்னர் 1929 ஆம் ஆண்டு தமது 24 ஆம் வயதில் சென்னை நகராட்சி உறுப்பினரானார். 1931 ஆம் ஆண்டில் சென்னை நகராட்சியின் தலைவராக தேர்ந்தெடுக்கப்பட்டார். அதனைத் தொடர்ந்து 1933 ஆம் ஆண்டு சென்னை மாநகரத் தந்தையாகவும் தேர்ந்தெடுக்கப்பட்டார். 1936 ஆண்டு சட்டசபைக்கு உறுப்பினராக தேர்ந்தெடுக்கப்பட்டு கல்வி, மருத்துவம், சுங்கம் ஆகிய துறைகளின் அமைச்சர் ஆனார்.

இவற்றையும் பார்க்க 
 அண்ணாமலை செட்டியார்

மேற்கோள்கள்

வெளி இணைப்புகள் 
 டாக்டர். இராசா சர் முத்தையா செட்டியார்

1905 பிறப்புகள்
1984 இறப்புகள்
சென்னை நகரத்தந்தைகள்
20 ஆம் நூற்றாண்டு இந்தியத் தொழிலதிபர்கள்
நாட்டுக்கோட்டைச் செட்டியார்கள்
எஸ். ராமசாமி

எஸ்.ஆர் என அழைக்கப்படும் எஸ். ராமசாமி நாயுடு  (ஆங்கிலம்:S. Ramaswamy Naidu)  ஒரு தமிழக அரசியல்வாதி மற்றும் முன்னாள் சென்னை மாநகராட்சி மன்றத் தலைவர் (மேயர்), சட்டமன்ற உறுப்பினர். இவர் சென்னை மாநில சட்டமன்றத்திற்கு 1952ல்  சாத்தூர் சட்டமன்றத் தொகுதியிலிருந்து , இந்திய தேசிய காங்கிரசு சார்பாகவும் 1957 மற்றும் 1962ல் சிவகாசி சட்டமன்றத் தொகுதியிலிருந்து  இந்திய தேசிய காங்கிரசு சார்பாகவும் 1967ல் சாத்தூர் சட்டமன்றத் தொகுதியிலிருந்து சுதந்திராக் கட்சி சார்பாகவும் தேர்ந்தெடுக்கப்பட்டார்.

மேற்கோள்கள்

வெளி இணைப்புகள் 
Sri S.Ramasamy Naidu Memorial College, Sattur 

சென்னை நகரத்தந்தைகள்
1969 இறப்புகள்
இருபதாம் நூற்றாண்டு இந்திய அரசியல்வாதிகள்
என். ரி. வி அலைவரிசை

என்.ரி.வி அலைவரிசை (N.T.V) எனப்படுவது இலங்கையில் ஒளிபரப்பபட்ட ஆங்கில மொழியிலமைந்த தொலைக்காட்சி அலைவரிசை ஆகும்.

1982 ஆம் ஆண்டின் இல. 6ம் நாடாளுமன்றச் சட்டத்தின் கீழ் இலங்கை ரூபவாகினி கூட்டுத்தாபனம் (எஸ். எல். ஆர். சி) தேசியத் தொலைக்காட்சி ஒளிபரப்பு நிறுவனமாக ஏற்றுக்கொள்ளப்பட்டது. இலங்கை ரூபவாகினி கூட்டுத்தாபனத்தால் நவம்பர் 18 2009 ம் திகதி தனியாக ஆங்கில மொழி நிகழ்ச்சிகளுக்கென்றே ஆரம்பிக்கப்பட்டது.  இதனது ஒளிபரப்பினை மேல்மாகாணத்திற்குள் மட்டுமே பார்க்க முடிந்தது. இதன் ஒளிபரப்புப் பட்டியலில் மற்ற எஸ். எல். ஆர். சி அலைவரிசைகளில் ஒளிபரப்பப்படாத நிகழ்ச்சிகளும், ஐ அலைவரிசையின் சில தயாரிப்புகளும் இருந்தன. இது 2015-ம் ஆண்டு பிப்ரவரி திங்களில் மூடப்பட்டது.

மேற்கோள்கள்

இலங்கைத் தொலைக்காட்சி நிறுவனங்கள்
2009 இல் நிறுவப்பட்ட தொலைக்காட்சி அலைவரிசைகள் மற்றும் நிலையங்கள்
மொன்றியல் வங்கி

மொன்றியல் வங்கி (, , BMO) கனடாவின் மிகப்பழமையான வங்கியாகும். இதன் கனேடியன் வங்கி எண் 001. இது வைப்புநிதி அடிப்படையில் கனடாவின் நான்காவது பெரிய வங்கியாகும். இது 1817, யூலை 23 ஆம் நாள் ஜான் ரிட்சர்சன் என்பவரால் மொன்ட்றியல் நகரில் தொடங்கப்பட்டது. இவ்வங்கி கனடாவில் 900 கிளைகளுடன் ஏழு மில்லியன் வாடிக்கையாளர்களுக்கு சேவையாற்றுகின்றது. பிஎம்ஓ ஹாரிஸ் வங்கி (BMO Harris Bank) என்பது ஐக்கிய அமெரிக்காவில் செயல்படும் இவ்வங்கியின் பெயராகும்.

மேற்கோள்கள்

கனடிய வங்கிகள்
நியூயார்க் பங்கு சந்தையில் பட்டியலிடப்பட்டுள்ள நிறுவனங்கள்
புரவியெடுப்பு

புரவியெடுப்பு அல்லது குதிரையெடுப்பு என்பது நாட்டுபுறத் திருவிழாக்களுள் ஒன்றாகும். புரவி என்பதற்கு குதிரை என்பது பொருளாகும்.  மண்ணால் செய்த குதிரைகளை அலங்கரித்து வழிபாடு செய்யும் முறைக்கு புரவியெடுப்பு என்று பெயர். இவ்வகை வழிபாடு பெரும்பாலும் தென்தமிழகப் பகுதிகளில் காணப்படுகிறது. ஐயனாரின் வாகனமாக விளங்கும் குதிரைகளுக்குச் செய்யும் மரியாதையாக இவ்விழா நிகழ்கிறது.

இதனை உருவாரம் எடுத்தல் எனவும் வழங்குவர். படத்தில் காண்பது போன்ற குதிரை உருவங்களையும், தாத்தா, பாட்டி உருவங்களையும் தலையில் சுமந்து சென்று கோயில்களில் வைப்பர். "உனக்கு உருவாரம் எடுக்கிறேன். என் துன்பத்தைப் தீர்த்து வை" எனத் தெய்வத்தின்மீது சார்த்தி உறுதிமொழி எடுத்துக்கொள்வர். இன்னல் தீர்ந்ததும் தெய்வம் தீர்த்துவைத்ததாக நம்பி உருவாரம் எடுப்பர்.

கலைஞனுக்குச் சிறப்பு செய்தல்
இந்த உருவாரங்கள் அய்யனார், மாரியம்மன், செல்லியம்மன் முதலான நாட்டுப்புறக் கோயில்களில் வைக்கப்பட்டிப்பதைக் காணமுடிகிறது. திருவிழாவின்போது உருவாரம் செய்த கலைஞன் (குயவன்) மேளதாளத்துடன் சென்று ஊர்மக்களால் அழைத்துவரப்படுவான். அவனது வீட்டிலேயே அவனுக்குச் சிறப்பு செயப்படும். அவனைக் கோயிலுக்கு அழைத்துவந்த பின்னர், உருவாரம் கொண்டுவருவோரின் ஒவ்வொரு வீட்டுக்கும் சென்று கொட்டுமுழக்குடன் அனைவரையும் ஒன்றாகத் திரட்டிக்கொண்டு வந்து உருவாரங்கள் அனைத்தையும் கோயிலில் இறக்கி வழிபாடு நடத்துவர்.

ஒளிப்படத்தொகுப்பு

மேலும் பார்க்க 
 திருவிழா

மேற்கோள்கள்

வெளி இணைப்புகள் 
 திருவிழாக்களும் சமூக நடைமுறைகளும் , கூடல் இணையத்திலிருந்து, பார்த்த நாள், 18, ஏப்ரல், 2012.
 அய்யனார், தமிழ் இணையக் கல்விக்கழகத் தளத்திலிருந்து, பார்த்த நாள், 18, ஏப்ரல், 2012.

தமிழர் விழாக்கள்
முக்குணங்கள்

முக்குணங்கள்  () என்பது  சாங்கிய தத்துவத்தின்படி சாத்விக குணம், இராஜச குணம், மற்றும் தாமச குணம் ஆகியவைகளைக் குறிப்பதாகும். சாத்வீகம் வெள்ளை நிறத்தையும், இராஜசம் சிவப்பு நிறத்தையும், தாமசம் கறுப்பு நிறத்தினையும் குறிக்கும் என்பர். இக்குணங்களின் அடிப்படையில்தான் உயிர்களிடையே வேறுபாடுகள் காணப்படுகின்றன என்பது பொதுவான கருத்து. சாங்கியர்கள் முக்குணங்களின் சேர்க்கையினாலேயே உலகமானது உருவாகியது என்பர். முக்குணங்கள் சமநிலையில் இல்லாத போது பிரளயம் தோன்றுகிறது.

சத்வ (சாத்விகம்) குணம் 

சத்வ குணத்திலிருந்து தோன்றும் இயல்புகள்- நற்காரியங்களில் மனதைச் செலுத்தும் குணம்,  மன அடக்கம் (சமம்), புலன் அடக்கம் (தமம்), துன்பங்களைப் பொறுத்துக் கொள்ளும் இயல்பு (சகிப்புத் தன்மை), விவேகம், வைராக்கியம், தவம், வாய்மை, கருணை, மகிழ்ச்சி, நம்பிக்கை, பாவம் செய்வதில் கூச்சப்படுதல் (லஜ்ஜை), தன்னிலேயே மகிழ்ந்திருத்தல் (ஆத்மரதி), தானம், பணிவு மற்றும் எளிமை.

சத்வ குண பலன்கள் 
சத்வ குணத்திலிருந்து தர்மச்செயல்கள்; தன் செயல்களைப் பகவானுக்கு அர்ப்பணம் செய்து விடுவது;  பலனில் ஆசையில்லாமல் செயல்கள் செய்வது சாத்வீக குணமாகும். சத்வ குணமுடையோன் தெய்வத்தன்மையும், நிவிருத்தி மார்க்கமும்; விழிப்பு நிலையும்  மற்றும் மேலுலகங்களை அடைகிறான்.

ரஜோ (இராஜசம்) குணம் 

ரஜோ குண இயல்புகள்- ஊக்கம், ஞானம், வீரம், தருமம், தானம், கல்வி, ஆசை, முயற்சி, இறுமாப்பு, வேட்கை, திமிர், தெய்வங்களிடம் செல்வங்கள் வேண்டுவது, வேற்றுமை எண்ணம், புலனின்பப் பற்று, சண்டைகளில் உற்சாகம், தன் புகழில் ஆசை, மற்றவர்களை எள்ளி நகையாடுவது, பராக்கிரமம், பிடிவாதத்துடன் ஒரு முயற்சியை மேற்கொள்ளுதல்.
பயனில் விருப்பம் கருதி செய்யும் செயல்கள் ராஜசமாகும்.

ரஜோ குண பலன்கள் 
ரஜோ குணத்திலிருந்து இன்பப் பற்று; ரஜோ குணப் பெருக்கினால் அசுரத்தன்மையும், செயல் புரிவதில் ஆர்வம், கனவு நிலையும், இறப்பிற்குப்பின் மனித உடலையும் அடைகிறான்.

தமோ (தாமசம்) குணம் 

தமோ குண இயல்புகள்- காமம், வெகுளி, மயக்கம், கலக்கம், கோபம், பேராசை, பொய் பேசுதல், இம்சை, யாசித்தல், வெளிவேசம், சிரமம், கலகம், வருத்தம், மோகம், கவலை, தாழ்மை, உறக்கம், அச்சம், சோம்பல், காரணமில்லாமல் பிறரிடம் பொருட்களை எதிர்பார்த்தல் மற்றும் பிறர்க்கு கேடு விளைவிக்கும் செயல்கள் செய்வதும், பகட்டுக்காக செய்யப்படும் செயல்கள் தாமச குணங்கள் ஆகும்.

தமோ குண பலன்கள் 
தமோ குணத்திலிருந்து, சோம்பல் உண்டாகிறது. தமோ குணப்பெருக்கினால் இராட்சசத் தன்மையும், மோகமும் அதிகரிகின்றது. தமோ குணத்தினால் தூக்கநிலையும் உண்டாகிறது.  தமோ குணத்தால் மறுபிறவியில் விலங்கு, மரம், செடி, கொடி போன்ற தாழ்வான நிலை பிறப்பு உண்டாகிறது.

மேற்கோள்கள்

இந்து மெய்யியல் கருத்துருக்கள்
சாங்கியம்
சோ. அழகர்சாமி

சோ. அழகர்சாமி  (S. Alagarsamy, 5 ஆகஸ்டு 1926 – 6 மார்ச் 2009)  ஒரு தமிழக அரசியல்வாதி மற்றும் முன்னாள் சட்டமன்ற உறுப்பினர். இவர் சென்னை மாநில சட்டமன்றத்திற்கு கோவில்பட்டி சட்டமன்றத் தொகுதியிலிருந்து  இந்திய கம்யூனிச கட்சி சார்பாக ஐந்துமுறை தேர்ந்தெடுக்கப்பட்டார்.

வாழ்க்கை 
இவர் தமிழ்நாடு தூத்துக்குடி மாவட்டம் ராமநூத்து எனும் கிராமத்தில் 1926 ம் ஆண்டு ஆகஸ்டு 5 அன்று விவசாய குடும்பத்தில் பிறந்தார். இவரது பெற்றோர் சோலையா- கோப்பம்மாள் தம்பதியினர். இவரின் இளமைப் பருவத்தில் (13 வயது) இவரது தந்தை காலமானார்.

அரசியல் பங்களிப்பு 
இவர் சென்னை மாநில சட்டமன்றத்திற்கு  1957 ல் முதன்முறையாகவும், மொத்தம் ஏழுமுறை கோவில்பட்டி சட்டமன்றத் தொகுதியில் போட்டியிட்டார்.

தேர்தல் முடிவுகள்

மேற்கோள்கள்

வெளி இணைப்பு 
 சட்டப்பேரவையில் சோ.அழகர்சாமி

1926 பிறப்புகள்
2009 இறப்புகள்
4 ஆவது தமிழ்நாடு சட்டமன்ற உறுப்பினர்கள்
5 ஆவது தமிழ்நாடு சட்டமன்ற உறுப்பினர்கள்
6 ஆவது தமிழ்நாடு சட்டமன்ற உறுப்பினர்கள்
7 ஆவது தமிழ்நாடு சட்டமன்ற உறுப்பினர்கள்
9 ஆவது தமிழ்நாடு சட்டமன்ற உறுப்பினர்கள்
3 இடியட்சு

3 இடியட்சு (ஆங்கிலம்: 3 Idiots, ஹிந்தி: थ्री इडीयट्स) என்பது இந்தி மொழியில் அமைந்த 2009ஆம் ஆண்டு வெளிவந்த ஓர் இந்திய நகைச்சுவைத் திரைப்படம் ஆகும். இந்தத் திரைப்படம் தமிழ் மொழியில் நண்பன் என்ற பெயரில் 2012ஆம் ஆண்டில் வெளியாகியுள்ளது. இந்தத் திரைப்படம் சேத்தன் பகத்தின் வைவு பாய்ன்டு சம் ஒன் என்ற நூலை அடிப்படையாகக் கொண்டது. ராஜ்குமார் ஹிரானியால் இயக்கப்பட்ட இந்தத் திரைப்படத்தில் அமீர் கான், கரீனா கபூர், மாதவன், ஷர்மான் ஜோஷி, ஒமி வைத்யா, பரிக்ஷித் சஹானி, பொமன் இராணி ஆகியோர் நடித்துள்ளனர்.

நடிகர்கள்

மேற்கோள்கள் 

2009 இந்தித் திரைப்படங்கள்
இந்திய இந்தித் திரைப்படங்கள்
அரியாலை முத்து விநாயகர் கோவில்

ஸ்ரீ முத்துவிநாயகர் கோவில் அரியாலை கிழக்கு வீதிக்கு வடக்காக கிழக்கு அரியாலையில் சுமார் 300 மீட்டர் தூரத்தில் அமைந்துள்ளது. இக்கோவிலின் கும்பாபிஷேகம் 30 ஜனவரி 2012 இல் நடைபெற்றது. இவ்வாலயத்தில் ஒவ்வொருநாளும் மூன்று நேரப்பூசை நடைபெற்றுக்கொண்டிருக்கிறது. உள்வீதி மண்டபத்தில் 24 தூண்கள் போடப்பட்டுள்ளதுடன் மொத்தமாக 48 தூண்களாக ஆலயம் விரிவாக்கப்பட உள்ளது. இவ்வாயத்துக்குச் சொந்தமாக வயற்காணிகளும் தென்னம் தோப்புக்களும் உள்ளது. ஆலய பரிபாலன சபை 11 உறுப்பினர்களைக் கொண்டுள்ளது. 3 வருடங்களுக்கு ஒருமுறை நிருவாக சபை தெரிவுசெய்யப்படுகிறது.

இவ் வாலயம் இந்து சமய கலாச்சார அலுவல்கள் திணைக்களத்தில் 02 ஏப்ரல் 2012 அன்று HA/5/JA/1438 இலக்கத்திற் பதிவுசெய்யப்பட்டது.

மேற்கோள்கள் 

அரியாலையில் உள்ள கோயில்கள்
இலங்கையில் உள்ள பிள்ளையார் ஆலயங்கள்
செங்கடல் செலவு

செங்கடல் செலவு (The Periplus of the Erythraean Sea or Periplus of the Red Sea) என்பது உரோம மாலுமிகளால் கையேடு போன்று பயன்படுத்தப்பட்ட ஒரு செலவுக் குறிப்பேடு ஆகும்.

முக்கியத்துவம்
 தமிழக வரலாற்றை பொறுத்தவரை இதில் தமிழகத்தின் துறைமுகங்கள் பற்றிய விரிவான குறிப்புகள் உள்ளன.
 இதை பெரிப்ளசு, டொலமி காலங்களில் பயன்படுத்தியுள்ளனர்.
 இதை வைத்து ரோம், சங்க காலத் தமிழகம் போன்றவற்றின் பொருளாதார ஏற்றத்தாழ்வுகளை ஆராயலாம்.

மேலும் காண்க
பெரிப்ளசு
பெரிப்ளசு கண்ட தமிழகம்

மூலம்
 பண்டைய தமிழகம், சி.க. சிற்றம்பலம், யாழ்ப்பாண பல்கலைக்கழகம், இலங்கை.

அடிக்குறிப்பு

வரலாற்றுச் சான்றுகள்
தமிழர் பற்றி உள்ள அயல்நாட்டார் ஆவணங்கள்
இந்திய வரலாறு
சி. எஸ். என் தொலைக்காட்சி

சி.எஸ்.என் தொலைக்காட்சி  (Carlton Sports Network - CSN )  இலங்கையில் ஒளிபரப்பாகும் சிங்கள ஆங்கில தொலைக்காட்சிச் சேவையாகும். மார்ச் 7 2011ல் ஆரம்பிக்கப்பட்ட இச்சேவை விளையாட்டை விசேடமாக ஒளிபரப்பி வருகின்றது.

மேற்கோள்கள்

வெளி இணைப்புகள் 
 

இலங்கைத் தொலைக்காட்சி நிறுவனங்கள்
2011 இல் நிறுவப்பட்ட தொலைக்காட்சி அலைவரிசைகள் மற்றும் நிலையங்கள்
பெட்ரோனாஸ்

பெட்ரோலியம் நேசனல் பெர்காட் (மலாய்:Petroliam Nasional Berhad; ஆங்கிலம்: National Petroleum Limited), சுருக்கமாக பெட்ரோனாசு, என்பது ஆகத்து 17, 1974-இல் நிறுவப்பட்ட மலேசிய எண்ணெய் மற்றும் கனிவள நிறுவனமாகும். 

இந்த நிறுவனம், முற்றிலும் மலேசிய அரசாங்கத்திற்கு உரிமையான அரசு நிறுவனம் ஆகும். பெட்ரோனாஸ் நிறுவனம், நாட்டின் எண்ணெய் வளங்களைக் கண்டறிவதும் பராமரிப்பதையும் நோக்கமாக கொண்டுள்ளது.

பொது

பார்ச்சூன் இதழ் வெளியிடும் உலகின் 500 மிகப்பெரிய நிறுவனங்கள் பட்டியலில், பெட்ரோனாஸ் நிறுவனம் 2022-ஆம் ஆண்டில் 216-ஆவதாகவும், 2021-ஆம் ஆண்டில் 277-ஆவதாகவும் இடம்பெற்றுள்ளது.

எண்ணெய் மற்றும் எரிவாயு நிறுவனமான பெட்ரோனாஸ், அமெரிக்க டாலர் US$152.50 பில்லியன் (ரிங்கிட் RM679.70 பில்லியன்) மொத்த சொத்துக்களைக் கொண்டுள்ளது; மற்றும் 46 ஆயிரத்திற்கும் அதிகமானோருக்கு (2023) வேலை வாய்ப்புகளை வழங்கி வருகிறது.

மேற்கோள்கள்

மேலும் காண்க
 பெட்ரோனாஸ் கோபுரங்கள்
 பெட்ரோனாஸ் கோபுரம் 3 
 எக்சோன் மோபில் கோபுரம்

வெளி இணைப்புகள்

மலேசிய நிறுவனங்கள்
மலேசியப் பிரதமர் துறை
சிசிடீவி செய்திகள்

சிசிடீவி செய்திகள்  (VIS3 – CCTV News)  எனப்படுவது இலங்கையில் ஒளிபரப்பாகும்  ஆங்கில  மொழியிலமைந்த செய்தி தொலைக்காட்சி அலைவரிசை ஆகும். சீனச் செய்தி ஒளிபரப்பான சிசிடீவி செய்திகள் தொலைக்காட்சி முதன் முதலாக 2010 மே 7 ஆம் திகதி தனது இலங்கைக்கான ஒளிபரப்பை ஆரம்பித்தது.

வெளி இணைப்புகள் 
 CCTV NEWS launches in Sri Lanka

மேற்கோள்கள்

இலங்கைத் தொலைக்காட்சி நிறுவனங்கள்

2000 இல் நிறுவப்பட்ட தொலைக்காட்சி அலைவரிசைகள் மற்றும் நிலையங்கள்
மூ. அருணாச்சலம்

மூ. அருணாச்சலம் (ஆங்கிலம்:M. Arunachalam) (4 மார்ச் 1944 – 21 சனவரி 2004) இவர் இந்திய நாடாளுமன்றத்தின் மக்களவை உறுப்பினராக தென்காசி மக்களவைத் தொகுதியிலிருந்து இந்திய தேசிய காங்கிரசு சார்பாக ஐந்து முறையும் தமிழ் மாநில காங்கிரசு சார்பாக ஒருமுறையும் தேர்ந்தெடுக்கப்பட்டார். இந்தியாவின் அமைச்சரவையில் அமைச்சராகப் பணியாற்றியுள்ளார்.

வாழ்க்கைக்குறிப்பு 
திருநெல்வேலி மாவட்டம் வெள்ளானைக்கோட்டை எனும் கிராமம் இவரது பிறப்பிடம். இவரது பெற்றோர் திரு மூக்கையா-முத்தம்மாள் தம்பதியினர்.

கல்வி 
 ஆரம்ப கல்வி - புளியங்குடி
 புகுமுககல்வி - வ.வு.சி. கல்லூரி தூத்துக்குடி
 இளநிலைப்பட்டம் - புனித சேவியர் கல்லூரி திருநெல்வேலி
 முதுநிலைப்பட்டம் - காந்திகிராம கிராமியப் பல்கலைக்கழகம் காந்திகிராமம்
 சட்டம் - சென்னைசட்டகல்லூரி சென்னை

அலுவல் பணி 
 வழக்கறிஞர் , அனைத்திந்திய வானொலி மற்றும் தேசிய சிறுசேமிப்பு நிறுவனம்.

மேற்கோள்கள்

இந்திய அரசியல்வாதிகள்
1944 பிறப்புகள்
2004 இறப்புகள்
10வது மக்களவை உறுப்பினர்கள்
11வது மக்களவை உறுப்பினர்கள்
6வது மக்களவை உறுப்பினர்கள்
7வது மக்களவை உறுப்பினர்கள்
8வது மக்களவை உறுப்பினர்கள்
9வது மக்களவை உறுப்பினர்கள்
இருபதாம் நூற்றாண்டு இந்திய அரசியல்வாதிகள்
தமிழ்நாட்டைச் சேர்ந்த மக்களவை உறுப்பினர்கள்
தமிழ்நாட்டைச் சேர்ந்த ஒன்றிய அமைச்சர்கள்
நாடகாசிரியர்

நாடகாசிரியர் என்பவர் நாடகங்களை எழுதுபவராவார். திரைப்படத்துறை வருவதற்கு முன் நாடகங்கள் வாயிலாகத்தான் மக்கள் கதைகளைக் கேட்டுவந்தனர். நாடகங்கள் என்பது முத்தமிழில் ஒரு ஒன்றாகயிருப்பதால் தமிழில் பல நாடகாசிரியர்கள் இருந்துள்ளனர். நாடகங்கள் எழுத்து வடிவில் ஆவணமாக்கப்படாததால் பல அக்கால நாடகாசிரியர்கள் பற்றித் தெரிவதில்லை. இக்காலத்தில் நாடகாசிரியர்கள் திரைப்படத்துறையிலும் ஈடுபடுகின்றனர்.

தற்கால தமிழ் நாடகாசிரியர்கள் சிலர்
பம்மல் சம்பந்த முதலியார்
கிரேசி மோகன்
எஸ். வி. சேகர்
சோ ராமசாமி
எம். ஆர். கலைச்செல்வன்
இ. முருகையன்

மேற்கோள்கள்

eo:Dramisto
ஆர். ரங்கசாமி

ஆர். ரங்கசாமி (R. Rangasamy) ஒரு தமிழக அரசியல்வாதியும் தமிழக சட்டமன்ற முன்னாள் உறுப்பினருமாவார். இவர் தமிழ்நாடு மாநில சட்டமன்றத்திற்கு கோவில்பட்டி சட்டமன்றத் தொகுதியிலிருந்து 1984இல் இந்திய தேசிய காங்கிரசு சார்பாக  தேர்ந்தெடுக்கப்பட்டார்.

மேற்கோள்கள் 

வாழும் நபர்கள்
தமிழ்நாட்டைச் சேர்ந்த இந்திய தேசிய காங்கிரஸ் அரசியல்வாதிகள்
8 ஆவது தமிழ்நாடு சட்டமன்ற உறுப்பினர்கள்
சர்க்கரை உயர்த்தல் குறியீடு

சர்க்கரை உயர்த்தல் குறியீடு (Glycemic index) என்பது ஓர் உணவுப்பொருளானது, இரத்த குளுக்கோசு அளவை, உடனடியாக எந்த அளவிற்கு  உயர்த்துகிறது என்பதைக் குறிக்கிறது. நீரிழிவு நோய் உள்ளவர்கள் குறைவான சர்க்கரை உயர்த்தல் குறியீடு உள்ள உணவையே உட்கொள்ள வேண்டும்.

மேற்கோள்கள்

உயிர்வேதியியல்
அமைலோபெக்டின்

அமைலோபெக்டின் (amylopectin)  என்பது விரைந்து நீராற் பகுக்க வல்ல குளுக்கோசின் பலபடி ஆகும். இது தாவரங்களின் சேமிப்புச் சர்க்கரையான ஸ்டார்ச்சின் ஒரு பகுதி. மற்றொன்று அமைலோஸ்.

அமைலோபெக்டின் பல கிளைகள் உடையது. அமைலோஸ் குறைவான கிளைகளே உடையது.

உயிர்வேதியியல்
கார்போவைதரேட்டுகள்

மேற்கோள்கள்
பா. ராமச்சந்திரன்

பா. ராமச்சந்திரன்  (சூலை 11, 1921 - மே 23 2001) திருவண்ணாமலை மாவட்டம், செய்யார் அருகே உள்ள கொருக்கை என்ற கிராமத்தைச் சேர்ந்தவர். இவர் ஒரு தமிழக அரசியல்வாதி ஆவார். இவர் இந்திய நாடாளுமன்ற உறுப்பினர்,  தமிழ்நாடு சட்டமன்ற உறுப்பினர், மற்றும் கேரள மாநில ஆளுநர் ஆகிய பதவிகளை வகித்துள்ளார்.

இவர் சென்னை மாநிலத்தின் சட்டமன்றத்திற்கு  1962 ஆம் ஆண்டு தேர்தலில் திருவண்ணாமலை மாவட்டம் பெரணமல்லூர் சட்டமன்றத் தொகுதியிலிருந்து இந்திய தேசிய காங்கிரசு சார்பாக  தேர்ந்தெடுக்கப்பட்டார். மேலும் இவர் இந்திய நாடாளுமன்ற மக்களவைக்கு மத்திய சென்னை மக்களவைத் தொகுதியிலிருந்து 1971  1977  ஜனதா கட்சி சார்பாக  தேர்ந்தெடுக்கப்பட்டார்.

தமிழ்நாடு காங்கிரஸ் கமிட்டி தலைவர் 
இவர் 1967 முதல் 1969 வரை தமிழ்நாடு காங்கிரஸ் கமிட்டியின் தலைவராக இருந்தார்

மேற்கோள்கள்

மேலும் காண்க 
கேரளா ஆளுநர்களின் பட்டியல்

வி. ராமா ராவ்

வெளி இணப்புகள் 
 கேரள மாநில ஆளுநர்கள் 
 பா. ராமச்சந்திரன் மறைவு இந்து நாளிதழ் 
 கேரள ஆளுநர்கள்

1921 பிறப்புகள்
கேரள ஆளுநர்கள்
2001 இறப்புகள்
6வது மக்களவை உறுப்பினர்கள்
இருபதாம் நூற்றாண்டு இந்திய அரசியல்வாதிகள்
தமிழ்நாட்டைச் சேர்ந்த மக்களவை உறுப்பினர்கள்
3 ஆவது தமிழ்நாடு சட்டமன்ற உறுப்பினர்கள்
திருவான்மியூர் மருந்தீசுவரர் கோயில்

திருவான்மியூர் மருந்தீஸ்வரர் கோயில் (Marundeeswarar Temple) சென்னை—புதுச்சேரி கிழக்கு கடற்கரை சாலையில் திருவான்மியூர் பேருந்து நிலையத்திற்கு அருகில், சென்னை புறநகர் பேருந்து நிலையத்திலிருந்து சுமார் 18 கி.மீ தொலைவில் அமைந்துள்ளது. இது  பாடல் பெற்ற தலங்களில் தொண்டை நாட்டுத் தலங்களில் ஒன்றாகும்.

இறைவன், இறைவி

இங்கு மூலவர் மருந்தீசுவரர் மேற்கு நோக்கி அமர்ந்துள்ளார், தாயார் திரிபுரசுந்தரி அம்மன் சன்னிதி தெற்கு நோக்கி அமைந்துள்ளது.  விநாயகர், முருகன் சன்னதிகள் கிழக்கு நோக்கி அமைந்துள்ளன.  கோயிலின் கிழக்கு கோபுர வாசல் முன்னே தெப்பகுளமும், உள்ளே ஒரு சிறிய தடாகமும், நந்தவனம் கோயிலுக்கு உள்ளேயேயும் அமைந்துள்ளது.

அமைப்பு

இராஜ கோபுரம் கிழக்குப் பார்த்த நிலையில் உள்ளது. இராஜ கோபுரத்தை அடுத்து உள்ளே முன் மண்டபம் உள்ளது. அதனை அடுதது கோயிலின் வலப்புறம் திரிபுரசுந்தரி அம்மன் சன்னதி உள்ளது. கோயிலின் வெளியே குளம் உள்ளது. கோயிலின் வெளி திருச்சுற்றில் மூன்று விநாயகர்கள், வேதாகம பாடசாலை, நூலகம், திருமுறை மண்டபம் ஆகியவை உள்ளன. மூலவர் சன்னதிக்கு வலப்புறம் தியாகராசர் சன்னதி உள்ளது. மூலவர் மருந்தீசர் சன்னதியின் உள் சுற்றில் கஜலட்சுமி, வள்ளி தெய்வானையுடன் சுப்பிரமணியர், நடராசர் சன்னதி, 108 சிவலிங்கங்கள், கால பைரவர், கேதாரீஸ்வரர், இராமாநாதேஸ்வரர், சுந்தரேஸ்வரர், உண்ணாமலையம்மை, ஜம்புகேஸ்வரர், 67 நாயன்மார்கள், விநாயகர், நால்வர் ஆகியோர் உள்ளனர். மூலவர் கருவறை திருச்சுற்றில் துர்க்கை, சண்டிகேஸ்வரர், விஷ்ணு, தட்சிணாமூர்த்தி, கணபதி ஆகியோர் உள்ளனர். 
மேற்கு வாயில் வழியின் வரும்போது கோபுரத்தை அடுத்து கொடி மரம், பலி பீடம், நந்தி ஆகியவை காணப்படுகின்றன.

முக்கிய திருவிழாக்கள்
 சூரசம்ஹாரம்
 ஆருத்ரா தரிசனம்
 சிவராத்திரி
 பங்குனி உத்தரம்

பிற சிறப்புகள்
 வருடம் 365 நாட்களும் இக்கோயிலில் சமய சொற்பொழிவுகள் நடைபெறுகின்றன.
 நிறைய பசுக்களை கொண்ட ஒரு பசுமடமும் உள்ளது.
 ஆன்மிக நூலகம் உள்ளது.

மேற்கோள்கள்

இவற்றையும் பார்க்க

 சிவத் தலங்கள்
 தேவாரத் திருத்தலங்கள்
 மாவட்ட வாரியான தேவாரம் பாடல் பெற்ற சிவாலயங்கள்

 திருஞான சம்பந்தர்
 சுந்தரர்
 திருநாவுக்கரசர்

வெளி இணைப்புகள்

வேங்கடம் முதல் குமரி வரை /வான்மியூர்ப் பால்வண்ணர்
அருள்மிகு மருந்தீஸ்வரர் திருக்கோயில் - தினமலர் கோயில்கள்
Shiva Temple

படக்காட்சிகள்

தேவாரம் பாடல் பெற்ற சிவன் கோயில்கள்
சென்னையிலுள்ள சிவன் கோயில்கள்
சென்னையின் பாரம்பரியக் கட்டடங்கள்
பில் ஜான்சன்

வில்லியம் அராஸ் ஜான்ஸ்டன் (William Arras Johnston 26 பிப்ரவரி 1922 - 25 மே 2007) ஒருமுன்னாள்  ஆஸ்திரேலிய துடுப்பாட்ட வீரர் ஆவார்.  இவர் 1947 முதல் 1955 வரை நாற்பது தேர்வுத் துடுப்பாட்டப் போட்டிகளில் விளையாடினார். ஒரு இடது கை விரைவு வீச்சாளராகவும், இடது கை வழமைச் சுழல் பந்துவீச்சாளராகவும் இருந்தார். ஜான்ஸ்டன் டான் பிராட்மேனின் 1948 சுற்றுப்பயண அணியின் முன்னோடியாக அறியப்பட்டார், இது " தி இன்வின்சிபிள்ஸ் " என்று அழைக்கப்படுகிறது. மேலும் இங்கிலாந்து சுற்றுப்பயணத்தில் 100 இழப்புகளை வீழ்த்திய கடைசி ஆஸ்திரேலிய வீரர் ஆவார். இவரது பங்களிப்பை அங்கீகரிக்கும் விதமாக, 1949 ஆம் ஆண்டில் விசுடன் சிறந்த துடுப்பாட்ட வீரர்களில் ஒருவராக பெயரிடப்பட்டார்.1951-52 ஆம் ஆண்டில் 100 தேர்வுத் துடுப்பாட்ட இழப்புகளை விரைவாக வீழ்த்திய பந்துவீச்சாளர் ஆனார். இவர் 24 தேர்வுத் துடுப்பாட்டப் போட்டிகளில் விளையாடி 111 இழப்புகளைக் கைப்பற்றினார். இவரின் பந்துவீச்சு சராசரி 19 க்கும் குறைவாக இருந்தது.இதில் 19 போட்டிகளில் ஆத்திரேலிய துடுப்பாட்ட அணி வென்றது.இதில் 2 போட்டிகளில் மட்டுமே தோல்வி அடைந்தது. ஓய்விற்குப் பிறகு,இவர் விற்பனை மற்றும் சந்தைப்படுத்தல் துறையில் பணியாற்றினார், பின்னர் சொந்தமாக தொழில்களைத் துவங்கினார். இவருக்கு இரண்டு மகன்கள் இருந்தனர், இவர்களில் ஒருவர் துடுப்பாட்ட நிர்வாகியாக ஆனார். ஜான்ஸ்டன் தனது 85 வயதில் மே 25, 2007 அன்று இறந்தார்.

ஆரம்ப ஆண்டுகளில் 
ஜான்ஸ்டன் சிறுவயதிலிருந்தே துடுப்பாட்டத்தினை விளையாடி வந்தார்.தனது மூத்த சகோதரர் ஆலனுடன் ஆண்டு முழுவதும் தனது தந்தைக்கு சொந்தமான குடும்ப பால் பண்ணையில் ஒரு கொல்லைப்புற ஆடுகளத்தில் விளையாடினார்.ஜான்ஸ்டன் தனது பள்ளி ஆசிரியரின் அழைப்பின் பேரில் தனது சகோதரருடன் சேர்ந்து பன்னிரண்டு வயதிலேயே துடுப்பட்டப் போட்டியில் அறிமுகமானார்.அந்தப் போட்டியில் தனது முதல் இழப்பினைக் கைப்பற்றினார்.கோலாக் உயர்நிலைப் பள்ளியில் சகோதரர்கள் கல்வி பயின்றனர்.அங்கு பில் துடுப்பாட்டம் மற்றும் கால்பந்து அணிகளின் தலைவராகவும் இருந்தார். 1939 ஆம் ஆண்டில்  ஜான்ஸ்டன் பதினாறாம் வயதில் பள்ளியை விட்டு வெளியேறினார். பின்னர் இவர் கோலாக்கில் பணிபுரிந்தார். மூன்றாம் லெவன் போட்டியில் ரிச்மண்ட் துடுப்பாட்ட அணிக்காக 16 ஓட்டங்களை மட்டுமே விட்டுக் கொடுத்து 6 இழப்புகளைக் கைப்பற்றினார்.பின்னர் இவர் இரண்டாம் லெவன் அணி சார்பாக வினையாடினார். 1939-40 ஆம் ஆ டின்  கடைசி ஆட்டத்தில் தனது முதல் தரத் துடுப்பாட்டப் போட்டியில் அறிமுகமானார். அடுத்த ஆண்டில், தனது பத்தொன்பதாம் வயதில், குயின்ஸ்லாந்துக்கு எதிரான விக்டோரியாவின் ஷெஃபீல்ட் ஷீல்ட் போட்டிக்காக இவர் தேர்ந்தெடுக்கப்பட்டார், ஆனால் பேர்ள் ஹார்பர் தாக்குதல்ககளினால் போட்டி ரத்து செய்ய நிர்பந்திக்கப்பட்டன.ஜான்ஸ்டன் தனது சகோதரருடன் ராயல் ஆஸ்திரேலிய விமானப்படையில் சேர்ந்தார், வடக்கு ஆஸ்திரேலியாவில் ரேடார் தொழில்நுட்ப வல்லுநராக நான்கு ஆண்டுகள் பணியாற்றினார். பயிற்சி முகாமில் தான் இவர் முதலில் கீத் மில்லரை சந்தித்தார்.  அயர்லாந்தில் விமான விபத்தில் இவரது சகோதரர் இறந்தார்.

முதல் வகுப்பு மற்றும் டெஸ்ட் அறிமுக 
1945-46 ஆம் ஆண்டில் இவர் முதல் தரத் துடுப்பாட்டப் போட்டிகளில் இவர் அறிமுகமானார். தனது முதல் போட்டியில் குயீசுலாந்து துடுப்பாட்ட அணிக்கு எதிரான போட்டியில் இவர் விளையாடினார்.

சான்றுகள் 

ஆத்திரேலியத் துடுப்பாட்டக்காரர்கள்
விசுடென் துடுப்பாட்டக்காரர்கள்
2007 இறப்புகள்
1922 பிறப்புகள்
ஏர்பஸ் ஏ380

ஏர்பஸ் ஏ380 (Airbus A380)  எனப்படுவது உலகின் மிகப்பெரிய பயணிகள் வானூர்தியாகும். இது நீண்டதூர, அகலவுடல், இரண்டடுக்குகள்   கொண்ட வர்த்தக பயணிகள் விமானமாகும். பிரான்ஸ் நாட்டின் ஏர்பஸ் வானூர்தி நிறுவனத்தின் தயாரிப்பான இந்த விமானம் எமிரேட்ஸ் விமான சேவையால் அதிக அளவு பயன்படுத்தப்படுகிறது.  இந்த விமானத்தில் சுமார் 850 பயணிகள் பயணிக்க முடியும். இந்த விமானத்திற்கு 28 ஏப்ரல் 2015 அன்று 10 வயது நிறைவடைகிறது.

மேற்கோள்கள் 

ஏர்பஸ் வானூர்திகள்
என். எஸ். வி. சித்தன்

என். எஸ். வி. சித்தன்(N. V. S  Chitthan)(பிறப்பு 12 ஏப்ரல் ,1934) ஒரு தமிழக அரசியல்வாதி. இவர் இந்திய நாடாளுமன்ற உறுப்பினராகவும் தமிழ்நாடு சட்டமன்ற உறுப்பினராகவும் இருந்துள்ளார்.

இவர் சென்னை மாநிலத்தின் சட்டமன்றத்திற்கு  1967, 1980 மற்றும் 1984ஆம் ஆண்டுகளில் நடைபெற்றத் தேர்தலில் திருமங்கலம் சட்டமன்றத் தொகுதியிலிருந்து இந்திய தேசிய காங்கிரசு சார்பாக  தேர்ந்தெடுக்கப்பட்டார்.

மேலும் இவர் இந்திய நாடாளுமன்ற மக்களவைக்கு திண்டுக்கல் மக்களவைத் தொகுதியிலிருந்து 1996, 2004 மற்றும் 2009-ல் இந்திய தேசிய காங்கிரசு சார்பாக  தேர்ந்தெடுக்கப்பட்டார்.

மேற்கோள்கள்

மேலும் காண்க 
 தமிழக மக்களவைத் தொகுதிகள்
 தமிழ்நாடு மக்களவை உறுப்பினர்கள்

வெளி இணைப்புகள் 
 வாழ்க்கைக் குறிப்புகள்
சித்தனின் வாழ்க்கைக் குறிப்பு 

மதுரை மாவட்ட நபர்கள்
திருமங்கலம்
1934 பிறப்புகள்
11வது மக்களவை உறுப்பினர்கள்
14வது மக்களவை உறுப்பினர்கள்
15வது மக்களவை உறுப்பினர்கள்
வாழும் நபர்கள்
இருபதாம் நூற்றாண்டு இந்திய அரசியல்வாதிகள்
21-ஆம் நூற்றாண்டு இந்திய அரசியல்வாதிகள்
தமிழ்நாட்டைச் சேர்ந்த மக்களவை உறுப்பினர்கள்
மாவட்டச் செயலாளர் (இலங்கை)

மாவட்டச் செயலாளர் (District Secretary) அல்லது அரசாங்க அதிபர் (Government Agent, GA) என்பவர் இலங்கையில் ஒவ்வொரு நிருவாக மாவட்டத்திற்கும் பொது நிர்வாக சேவைக்குத் தலைவராகச் செயற்படும் இலங்கை நிர்வாக சேவையைச் சேர்ந்த அதிகாரியைக் குறிக்கும். இலங்கையிலுள்ள 25 மாவட்டங்களுக்கும் தனித்தனியாக 25 மாவட்டச் செயலாளர்கள் பணியாற்றுகின்றனர். இது பிரித்தானியர்களின் காலனித்துவ ஆட்சிக்காலத்திலிருந்து தொடர்ந்து வரும் பழைமையான ஒரு பதவி ஆகும்.

மேற்கோள்கள்
பாறைப்படிவியல்

பாறைப்படிவியல் (Stratigraphy) புவியியலின் ஒரு பிரிவாகும். இது மண் படிதல் மற்றும் பாறை உருவாதல் பற்றி விளக்கும் ஒரு பிரிவாகும். இதில் இரண்டு பிரிவுகள் உள்ளன. ஒன்று உயிரி பாறை உருவாதல் பற்றியும் மற்றொன்று தனிம பாறை உருவாதல் பற்றியும் விளக்குகின்றது.

பாறையியல்
தொல்லியல்
புவியியல்
ரத்தசரித்திரம் (திரைப்படம்)

ரத்தசரித்திரம் (Raththa Sarithiram) என்பது 2010 ஆம் ஆண்டு வெளியான இந்தியத் தமிழ் அதிரடித் திரைப்படம் ஆகும். இது இந்தி மற்றும் தெலுங்கு மொழிகளில் ஒரே நேரத்தில் இதே பெயரில் வெளியானது. ராம்கோபால் வர்மா இயக்கிய படத்தில் சூர்யா, விவேக் ஒபரோய், சத்ருகன் பிரசாத் சின்கா, கோட்டா சீனிவாச ராவ், பிரியாமணி, சுதீப், ராதிகா ஆப்தே உட்பட மேலும் பலர் நடித்துள்ளனர். இத்திரைப்படம் ஆந்திர மாநிலத்தைச் சேர்ந்த பரிதாலா ரவிந்திரன் மற்றும் மத்தலசெருவு சூரி  என்பவர்களுக்கு இடையே நடந்த மோதல் சம்பவத்தைச் சித்தரிக்கும் உண்மைக் கதையை தழுவி எடுக்கப்பட்டது. இப்படத்தின் தொடர்ச்சியாக ரத்தசரித்திரம் 2 என்ற தலைப்பில் 2010இன் பிற்பகுதியில் வெளியிடப்பட்டது. இப்படத்தின் மூலம் விவேக் ஓபராய் தெலுங்கில் அறிமுகமானார். மேலும் இத்திரைப்படத்தில் நடித்ததற்காக விவேக் ஓபராய் 2011ஆம் ஆண்டின் ஸ்டார்டஸ்ட் விருதை வென்றார். 
படம் கலவையான விமர்சனத்தை எதிர்கொண்டது.

மேற்கோள்கள்

வெளியிணைப்பு 

இந்தி
தெலுங்கு

2010 தமிழ்த் திரைப்படங்கள்
இந்தியத் தமிழ்த் திரைப்படங்கள்
உண்மை நிகழ்வுகளைத் தழுவிய திரைப்படங்கள்
சூர்யா நடித்துள்ள திரைப்படங்கள்
இந்தியில் இருந்து தமிழுக்கு மொழிமாற்றம் செய்யப்பட்ட திரைப்படங்கள்
பழிவாங்குதல் குறித்தான திரைப்படங்கள்
மாறனலங்காரம்

மாறன் அலங்காரம் தமிழ் இலக்கண நூல்களுள் ஒன்று. இது பாட்டில் அமையும் அணிகள் பற்றி விரிவாகப் பேசும் நூல். இது ஆழ்வார் திருநகரியில் வாழ்ந்த திருக்குருகைப் பெருமாள் கவிராயர் என்பவரால் இது எழுதப்பட்ட மாறன் அகப்பொருள். மாறன் பாப்பாவினம், மாறன் அலங்காரம் என்னும் மூன்று நூல்களில் ஒன்று. தமிழ் இலக்கணம் பற்றிப் பேசும் அதே வேளையில் இந்நூலில் மாறனாகிய நம்மாழ்வார் பெருமையும் சேர்த்துச் சொல்லப்பட்டுள்ளது.

இஃது உரைதருநூல்களில் ஒன்று. இது திருக்குருகைப் பெருமாள் கவிராயர் என்பவரால் இயற்றப்பட்டது. வைணவ ஆழ்வார்களில் ஒருவராகிய நம்மாழ்வாரைத் தலைவனாகக் கொண்டு பாடப்பட்டது இந்நூல். பாண்டி நாட்டுச் சிற்றரசர் வழிவந்தவர் நம்மாழ்வார். பேரரசர்களுடைய பெயரைச் சிற்றரசர்களும் சூட்டிக்கொள்ளும் அக்கால வழக்கத்துக்கு அமைய நம்மாழ்வாரும் பாண்டிய மன்னர்களைக் குறிக்கும் மாறன் என்ற பெயராலும் அறியப்பட்டவர். இதனால் இப் பெயரைத் தழுவி இந்நூலுக்கு மாறனலங்காரம் எனப் பெயரிடப்பட்டது.

அணியிலக்கணத்தைத் தனிநூலாகச் செய்த முதல் நூல் தண்டியலங்காரம். காஞ்சிபுரத்தில் வாழ்ந்த  தண்டி என்பவர் வடமொழியில் இயற்றிய அலங்கார நூலைப் பின்பற்றித் தமிழ்நூல் தண்டியலங்காரம் 12-ஆம் நூற்றாண்டில் எழுதப்பட்டது. அதன் விரிவாக மாறன் அலங்காரம் எழுதப்பட்டது. இதில் மாறன் என்னும் சொல் நம்மாழ்வாரைக் குறிக்கும்.

மாறன் அலங்கார உரை 
பேரை காரி ரத்தினக் கவிராயர் என்பவர் இந்நூலின் பழைய உரையாசிரியர். பழைய உரையுடன் தேவைப்படும் விரிவான விளக்கங்களுடன் புதிய உரை ஒன்றை தி.வே. கோபாலையர் வெளியிட்டுள்ளார்.

அணிகள் 
அணிகள் (மாறன் அலங்காரம்-64 அணிகள்)
இதில் அணி மற்றும் அணி வகைகளாக மொத்தம் 321 அணிகள் பற்றிய குறிப்புகள் உள்ளன. 
 
அசங்கதி 2
அதிகம் 1
அபநுதி 4
அற்புதம் 2
ஆசி 2
ஆர்வமொழி 1
இணையெதுகை 2
இலேசம் 1
இறைச்சிப்பொருன் 1
உதாத்தம் 9
உபாயம் 1
உருவகம் 26
உல்லேகம் 4
உவமை 46
உள்ளுறை 5
உறுசுவை 1
ஏகாவளி 1
ஏது 24
ஒட்டு 6
ஒப்புமை 2
காரணமாலை 1
காரியமாலை 1
காவியலிங்கம் 1
சங்கரம் 1
சங்கீரணம் 1
சந்தயம் 3
சமாயுதம் 1
சமுச்சயம் 2
சிலேடை 18
சுவை 18
தடுமாறுத்தி 1
தற்குணம் 1
தற்குறிப்பேற்றம் 2
தற்பவம் 1
தன்மை 12
திட்டாந்தம் 1
தீபகம் 18
நிந்தாத்துதி 1
நிரல்நிறை 13
நெடுமொழி 1
பரிகாரம் 4
பரிசங்கை 2
பரியாயம் 1
பரிவர்த்தனை 1
பாவிகம் 1 
பிரத்தியனீகம் 1
பிரதீபம் 1
பிறவணி 1
புகழ்வதின் இகழ்தல் 1
புணர்நிலை 2
பொருள்மொழி 1
மாறுபடு புகழ்நிலை 1
மின்வருநிலை 3
முன்னவிலக்கு 21
வகைமுதலடுக்கு 1
விசேடம் 6
விதர்சனம் 2
விநோத்தி 1
விபாவனை 4
விரோதம் 7
விற்பூட்டு 1
வேற்றுப்பொருள் வைப்பு 8
வேற்றுமை 5

மேற்கோள்கள் 

தமிழ் இலக்கண நூல்கள்
16 ஆம் நூற்றாண்டுத் தமிழ் நூல்கள்
கரண் தபார்

கரண் தபார், இந்தியாவின் செய்தித் தொலைக்காட்சித் தொகுப்பாளர்களில் குறிப்பிடத்தக்க ஒருவர்.  இவர் சிஎன்என்-ஐபிஎன் தொலைக்காட்சியின் குறிப்பிடத்தக்க நிகழ்ச்சிகளான டெவில்ஸ் அட்வகேட் (Devil's advocate), தி லாஸ்ட் வேர்ட் (The last word) ஆகியவற்றை தொகுத்து வழங்கி வருகிறார்.

வெளி இணைப்புகள் 
 ஜெ,..மோடி..ஜெத்மலானி... எவரையும் விட்டுவைத்ததில்லை கரண் தபார்..! -விகடன்

மேற்கோள்கள்

பத்திரிகையாளர்கள்
1955 பிறப்புகள்
வாழும் நபர்கள்
இராபர்ட் காடர்ட்

இராபர்ட் ஹட்சின்ஸ் காடர்ட் (Robert Hutchings Goddard, 5 அக்டோபர் 1882 - 10 ஆகத்து 1945) ஓர் அமெரிக்க அறிவியலாளர், இயற்பியல் வல்லுநர், பேராசிரியர், அறிவியல் கண்டுபிடிப்பாளர் ஆவார். இன்றைய இராக்கெட் அறிவியல் பங்களிப்பாளர்களில் இவர் மிக முக்கியமானவர். இராக்கெட் அறிவியலின் முன்னோடியாகவும் கருதப்படுகிறார். இன்றைய உலகில் பயன்படுத்தப்படும் திரவ எரிபொருள் இராக்கெட்டைக் (Liquid Fueled Rockets) கண்டுபிடித்த பெருமைக்குரியவர் இவர். இவரது ஆராய்ச்சியின் பகுதியாக, 1926 மார்ச் 16 அன்று இவரது குழுவினர் செலுத்திய இராக்கெட்டே வெற்றிகரமாக செலுத்தப்பட்ட முதல் திரவ எரிபொருள் இராக்கெட்டாகும். காடர்ட் மற்றும் அவரது குழுவினர் 1926க்கும் 1941க்கும் இடையிலாக மொத்தம் 34 இராக்கெட்டுகளை செலுத்தியுள்ளனர். அவற்றில் சில அதிக உயரமாக 2.6 கி.மீ ( 1.6 மைல்) -க்கும், அதிக வேகமாக 885 கி.மீ/மணிக்கும் (மணிக்கு 550 மைல் ) பறக்கக்கூடியனவாக இருந்தன.

இளமைப்பருவம்
1882 இல், அமெரிக்க மாசசூசெட்ஸ் மாநிலத்தைச் (Massachusetts) சேர்ந்த வொர்செஸ்டர் நகரத்தில் (Worcester),  நாஹம் டேன்போர்டு காடர்ட் (Nahum Danford Goddard ) (1859-1928) என்பவருக்கும் பேனி லூயிஸ் ஹாயிட் (Fannie Louise Hoyt) (1864-1920) அவர்களுக்கும் மகனாகப் பிறந்தவர் ராபர்ட் காடர்ட்.

படிப்பு
வொர்செஸ்டர் பாலிடெக்னில் பயின்ற ராபர்ட் காடர்ட், 1908 இல் இயற்பியலில் இளநிலைப் பட்டம் பெற்றார்.  படிப்பிற்குப் பின், அங்கேயே ஓராண்டு காலம் பயிற்றுநராகப் பணியாற்றினார். பின், வொர்செஸ்டர் நகரிலேயே க்ளார்க் பல்கலைக்கழகத்தில் இயற்பியலில் முதுகலைப் பட்டம் பயின்று 1910இல் முதுகலைப் பட்டம் பெற்றார். 1911இல் தனது அறிவியல் முனைவர் பட்டத்தையும் பெற்றார். ஓராண்டு காலம் க்ளார்க் பல்கலைக்கழகத்தில் பணியாற்றியபின், 1912இல் தொடர் ஆய்வுகளுக்காக பிரின்ஸ்டன் பல்கலைக்கழகத்தின் பால்மர் இயற்பியல் ஆய்வுக்கூடத்தில் சேர்ந்தார்.

மேரிலாந்து மாநிலத்தின் கிரீன்பெல்ட் நகரத்திலுள்ள நாசாவின் மிகப் பெரிய மற்றும் மிக முக்கியமான விண்வெளி ஆராய்ச்சிக்கூடமான காடர்ட் விண்வெளி ஊர்தி மையம் (The Goddard Space Flight Center GSFC), ராபர்ட் காடர்ட்டின் நினைவாக அவரின் பெயரிலேயே இயங்குகிறது.

மேற்கோள்கள்

அமெரிக்க இயற்பியலாளர்கள்
1882 பிறப்புகள்
1945 இறப்புகள்
அமெரிக்கக் கண்டுபிடிப்பாளர்கள்
அமெரிக்க வான்-விண்வெளிப் பொறியியலாளர்கள்
ஊழிநாள் கடிகாரம்

ஊழிநாள் கடிகாரம் (Doomsday Clock) என்பது 1947 ஆம் ஆண்டிலிருந்து உலகின் முடிவைக் குறியீடாகக் காட்டுவதற்கான சிக்காககோ பல்கலைக்கழக அணு அறிவியலாளர்கள் செய்திமடல் பணிப்பாளர் சபையினால் காட்சிப்படுத்தப்படுகின்ற மணிக்கூட்டு முகப்பாகும்.

இக்கடிகாரத்தில் மணிகூட்டின் நேர முட்கள் நள்ளிரவை நெருங்குவது உலகம் பேரழிவை நெருங்குவதாக மதிப்பிடப்பட்டுள்ளது. மனிதன் அணுசக்தி மற்றும் இயற்கையை முறைதவறிப் பயன்படுத்தியதன் பலாபலனாக இது நோக்கப்படுகின்றது. அண்மையில் (கடந்த 10.01.2012இல்)இதைப் பராமரிக்கும் விஞ்ஞானிகள் இக்கடிகாரத்தின் நேரத்தை ஒரு நிமிடத்தால் முன்னேற்றி நள்ளிரவுக்கு 5 நிமிடங்கள் முன்னோக்கி வைத்ததாக (பி.ப11:55)  அறிவித்தனர்.
உலகில் நிகழ்ந்த மனித இருப்புக்கு ஆபத்தான நிகழ்வுக்கும் அதற்கான எதிவுகூறல்களுக்கு அமைய அம்மணிக்கூடு ஆக்கப்பட்ட 1947 இலிருந்து இருபது தடவைகள் இம்மணிக்கூடு மாற்றஞ் செய்யப்பட்டது. ஆரம்பத்தில் இது நள்ளிரவுக்கு ஏழு நிமிடங்கள் இருக்கத்தக்கதாக (பி.ப 11:53) சீர்செய்யப்பட்டது.

நேர மாற்றங்கள் 

1947 இல் சோவியத் ஒன்றியம் மற்றும் அமெரிக்காவைத் தளமாகக் கொண்ட மேற்கத்திய நாடுகளுக்கு இடையே நிலவும் அரசியல் அதிகார போர் நிலைமைகளை அடிப்படையாகக் கொண்டு நள்ளிரவுக்கு ஏழு நிமிடங்கள் முந்தியதாக இக்கடிகாரம் செப்பஞ் செய்யப்பட்டது. ஆரம்பத்தில் அணு ஆயுதப் பாவனை மட்டும் கருதி இதன் செப்பமிடல் நிகழ்ந்த போதிலும், பின்னர் காலநிலை மாற்றம், இயற்கை வளம் மற்றும் நிலக்கரி பயன்பாடு என்பவையும் அடிப்படையாகக் கருதப்பட்டது.

மேற்கோள்கள் 

காலம்
குவாண்டானமோ விரிகுடா தடுப்பு முகாம்

குவாண்டானமோ விரிகுடா தடுப்பு முகாம் (Guantanamo Bay detention camp) என்பது ஐக்கிய அமெரிக்க சட்டமுறைக்குப் புறத்தான தடுப்பு முகாமும் விசாரணை நிலையமும் ஆகும்.  இது கியூபாவில் அமைந்துள்ள குவாண்டானமோ விரிகுடா கடற்படை முகாமில் உள்ளது. இது 2002 ம் ஆண்டு அப்போதைய அமெரிக்க குடியரசுத் தலைவர் புசு நிர்வாகத்தால் ஆப்கானிசுத்தான் மற்றும் ஈராக் போர்க் கைதிகளை வைக்க என அமைக்கப்பட்டது.  இங்கு அனைத்துலக மனித உரிமைச் சட்டங்களுக்கு எதிரான பல்வேறு நிகழ்வுகள் நிகழ்ந்துள்ளன. முதலாவது கைதி இம்முகாமுக்கு 2002 சனவரி 11 இல் கொண்டு வரப்பட்டார்.

ஜெனிவா ஒப்பந்தத்தின் மூலமோ அல்லது அமெரிக்கச் சட்டங்களின் மூலமோ பாதுகாப்பைப் பெற முடியாத எதிரிகளையே இந்த முகாமில் தடுத்து வைத்ததாக புஷ் நிர்வாகம் நியாயப்படுத்தி வந்தது.

பராக் ஒபாமா 2009 சனவரி 22 இல் ஓராண்டுக்குள் இத்தடுப்பு முகாமை மூடுவேன் என்று வாக்குறுதி வழங்கியிருந்தார். இந்தத் தடுப்பு முகாமில் மிகவும் அதிகமாக 800 பேர்வரை ஒரே நேரத்தில் தடுத்து வைத்திருக்க முடியும்.

சர்ச்சை
திறக்கப்பட்ட காலம் முதல் குவாண்டநாமோ குடா முகாம்  சர்ச்சைக்குரிய ஒன்றாகவே இருந்து வந்துள்ளது. ஆரங்சு நிறத்தில் உடையணிந்து, கண்கள் கைகள் கட்டப்பட்ட நிலையில் முதலாவது கைதியின் படங்கள் வெளியாகியிருந்த காலம் முதல் அவையும் விமர்சனத்துக்குள்ளாகி வருகின்றன.

மேற்கோள்கள்

வெளி இணைப்புகள் 
 குவாண்டநாமோ தடுப்பு முகாமின் எதிர்காலம்

சிறைகள்
ஐக்கிய அமெரிக்க வரலாறு
ஐக்கிய அமெரிக்காவில் மனித உரிமைகள்
ஒபாமா அரசின் சர்ச்சைகள்
ஐக்கிய அமெரிக்கப் படைத்துறை
தலைமை அமைச்சர்

தலைமை அமைச்சர் அல்லது பிரதமர் (Prime minister) என்பவர் ஒரு நாட்டின் அமைச்சரவையின் தலைவர் ஆவார். பெரும்பாலும் தலைமை அமைச்சரே அமைச்சரவையின் உறுப்பினர்களைத் தேர்வு செய்வதும் நீக்குவதுமான பணிகளைச் செய்வார். மேலும் அரசில் உறுப்பினர்களுக்கான பதவிகளை வகுப்பதும் இவரே. பெரும்பாலும் தலைமை அமைச்சர் அமைச்சரவைத் தலைவராக இருப்பார். ஒருசில அமைப்புகளில் தலைமை அமைச்சர் என்பவர் உள்நாட்டு சேவைகள் மற்றும் நாட்டின் தலைவரின் கட்டளைகளைச் செயல்படுத்துவதற்காக நியமிக்கப்பட்ட ஒரு அதிகாரியாக இருப்பார்.

வெஸ்ட்மினிஸ்டர் அமைப்பை மாதிரியாகக் கொண்டு  உருவாக்கப்பட்ட நாடாளுமன்ற அமைப்புகளில் தலைமை அமைச்சர் அரசின் தலைவராவார். அவருக்கே அனைத்து செயல்பாடுகளையும் செயலாக்கும் அதிகாரம் உள்ளது. இத்தகைய நாடாளுமன்ற அமைப்புகளில் நாட்டின் தலைவர் (குடியரசுத் தலைவர்) பெரும்பாலும் பெயரளவிற்கான அதிகாரங்களை மட்டுமே கொண்டிருப்பார். ஒரு சில சிறப்பு அதிகாரங்களைத் தவிர நாட்டின் தலைவருக்கு எத்தகைய செயலாக்குதல் அதிகாரமும் இருக்காது.

பெரும்பாலான அமைப்புகளில் தலைமை அமைச்சர் நாடாளுமன்ற உறுப்பினராக இருக்க வேண்டும். மேலும் தலைமை அமைச்சர் சட்டமுன்வரைவுகள் சட்டப்படி நிறைவேறுவதை உறுதிசெய்ய வேண்டிய பொறுப்பில் உள்ளவராவார். மேலும், தலைமை அமைச்சர் தன்கீழ் ஒருசில முக்கியமான அமைச்சுகளை வைத்துக்கொள்வார். எடுத்துக்காட்டாக, இந்திய தலைமை அமைச்சர் திட்டமிடுதல் துறை, அணுசக்தி மற்றும் விண்வெளி ஆகிய துறைகளைத் தன் கீழ் வைத்துள்ளார்.

மேற்கோள்கள்
காரென் மக்கள்

காரென் (Karen) அல்லது காயின் (Kayin) மக்கள் (காரென்: Pwa Ka Nyaw Poe, Kanyaw), என்பவர்கள் சீன-திபெத்திய மொழிகள் பேசும் இனத்தவர்கள். இவர்கள் முக்கியமாக பர்மாவின் (மியான்மர்) தெற்கு மற்றும் தென்கிழக்குப் பகுதிகளில் வாழ்கின்றனர். பர்மாவின் மொத்தமாக உள்ள 50 மில்லியன் மக்களில் காரென் இனத்தவர்கள் கிட்டத்தட்ட 7 விழுக்காட்டினர் ஆவர். காரென் மக்களில் பலர் தாய்லாந்தில், குறிப்பாக பர்மிய-தாய் எல்லைப் பகுதிகளில் வாழ்கிறார்கள்.

காரென் மக்கள் பல நூற்றாண்டுகளாக வாழ்ந்து வந்திருந்தாலும், இவர்களின் மூதாதையர் கோபி பாலைவனத்தூடாகக் கடந்து வந்துள்ளதாகக் கூறப்படுகிறது.

காரென் மக்களின் அரசியல் அமைப்பான காரென் தேசிய ஒன்றியம் 1949 ஆம் ஆண்டில் இருந்து நடுவண் அரசுடன் போரிட்டு வருகிறது. காரென் தேசிய ஒன்றியம் ஆரம்பத்தில் தனிநாடு கோரிப் போராடியது. ஆனாலும், 1976 ஆம் ஆண்டில் இருந்து தமது தனிநாட்டுக் கோரிக்கையைக் கைவிட்டு கூட்டாட்சி கோரி ஆயுதப் போராட்டத்தில் ஈடுபட்டு வருகிறது.

குறிப்புகள்

வெளி இணைப்புகள் 
 San C. Po, Burma and the Karens (London 1928)
 the Karen people of Burma

மியான்மார்
தாய்லாந்து இனக்குழுக்கள்
சீதை

சீதை இந்து சமய இதிகாசமான இராமாயணத்தில் ஒரு முக்கிய கதாபாத்திரமாவார். விஷ்ணுவின் அவதாரமான இராமரின் மனைவியாக இவரை இராமாயணம் சித்தரிக்கிறது. எனவே, இவர் லட்சுமியின் அவதாரமாகக் கருதப்படுகிறார்.

சீதையின் பிற பெயர்கள் 
ஜனகரின் மகளானதால் ஜானகி என்றும், மிதிலை நாட்டு இளவரசியாதலால் மைதிலி எனவும் சீதைக்கு பிற பெயர்கள் உண்டு. ஜனகருக்கு விதேகன் என்ற பெயர் இருந்ததால், சீதைக்கு வைதேகி என்ற பெயரும் உண்டு. பூமியில் இருந்து கிடைத்ததால் பூமிஜா என்ற பெயரும் உண்டு.

சீதையின் கதை

குழந்தை பருவம் முதல் திருமணம் வரை 

மிதிலை மன்னனான ஜனகர், குழந்தை சீதையை பூமியில் புதைந்திருந்த பெட்டியிலிருந்து கண்டெடுத்து வளர்த்தார். இதனால் சீதை பூமாதேவியின் அவதாரமாக கருதப் படுகிறார். சீதை வயதுக்கு வந்தவுடன் அவரை மணமுடித்துக் கொடுக்க சுயம்வரம் நடத்திய ஜனகர், தனக்கு சிவனால் வழங்கப்பட்ட வில்லில் வெற்றியுடன் நாண் ஏற்றுபவருக்கு சீதையை திருமணம் செய்து வைப்பதாக அறிவித்தார். இந்த சுயம்வரத்தில் இராமர் உட்பட பல ராஜகுமாரர்கள் கலந்து கொண்டனர். எவராலும் அசைக்கக்கூட முடியாத வில்லை இராமர் நாணேற்ற முற்படும் போது பெரும் ஓசையுடன் வில் முறிந்தே விட்டது. இதனால் சீதை இராமரின் மனைவியானார்.

வனவாசம் 

இராமர் காட்டுக்கு 14 வருடங்கள் வனவாசம் செய்த போது அவருடன் சீதையும் இலட்சுமணனும் சென்றனர். அப்போது இலங்கை அரசனான இராவணன் சீதையை அபகரித்துச்சென்று தன் தலைநகரில் இருந்த அசோகவனத்தில் தங்க வைத்தான். பின்னர் இராமர் வானரங்களின் துணையுடன் இராவணனை வென்று சீதையை மீட்டார்.

பிந்தைய வாழ்க்கை 

வனவாசம் முடிந்து அயோத்தி திரும்பியவுடன் இராமர் மன்னனானார், சீதை அரசியானாள். சில ஆண்டுகளுக்கு பிறகு  நாட்டு மக்கள் சிலர் மாற்றான் வீட்டில் இருந்த சீதையை இராமர் தன்னுடன் வைத்துக்கொள்வது சரியில்லை என்று பேசிக்கொள்வதை அறிந்த இராமர் சீதையை வால்மீகியின் ஆசிரமத்திற்கு அனுப்பி வைத்தார். அப்போது சீதை கர்ப்பவதியாகவும் இருந்தார். வால்மீகியின் ஆசிரமத்தில் சீதைக்கு லவன் மற்றும் குசன் என இரட்டை ஆண் குழந்தைகள் பிறந்தது.

இரு மகன்களையும் தானே வளர்த்த சீதை சில வருடங்கள் கழித்து அவர்களுடைய தந்தையான இராமரிடம் ஒப்படைத்தாள். பிறகு பூமியை பிளந்து அதனுள்ளே ஐக்கியமானாள்.

சீதை பற்றிய சங்கப்பாடல்
சீதை பற்றிய செய்தி ஒன்றைச் சங்கப்பாடல் தெரிவிக்கிறது.

சோழன் செருப்பாழி எறிந்த இளஞ்சேட்சென்னி தன்னைப் பாடிய புலவர் ஊன்பொதி பசுங்குடையாருக்கு பலவகையான அணிகலன்களைப் பரிசாக வழங்கினான். புலவரின் சுற்றம் அந்த அணிகலன்களை முன்பின் பார்த்ததில்லை. எனவே அவர்கள் விரலில் அணியவேண்டுவனவற்றைக் காதிலும், காதில் அணியவேண்டுவனவற்றை விரலிலும், இடுப்பில் அணியவேண்டுவனவற்றைக் கழுத்திலும், கழுத்தில் அணியவேண்டுவனவற்றை இடுப்பிலும் அணிந்துகொண்டனராம். இது எப்படி இருந்தது என்றால் இராமனுடன் காட்டுக்கு வந்திருந்த சீதையை இராவண அரக்கன் கொண்டுசென்றபோது அவள் தன் அணிகலன்களை ஒவ்வொன்றாகக் கழற்றி எறிந்துகொண்டு சென்றதைக் கண்ட குரங்குகள் எங்கு அணிந்துகொள்வது எனத் தெரியாமல் அணிந்துகொண்டதைப் போல இருந்ததாம்.

அடிக்குறிப்பு

இராமாயணக் கதைமாந்தர்கள்
இந்துக் கடவுள்கள்
இந்து பெண் தெய்வங்கள்
இந்தியர்கள்
ரஜரட்டை பல்கலைக்கழகம்

ரஜரட்டை பல்கலைக்கழகம் (Rajarata University of Sri Lanka)  இலங்கை அனுராதபுரம் மாவட்டத்தில் மிகிந்தலைக்கு அருகே அமைந்துள்ள ஒரு பல்கலைக்கழகம் ஆகும். இது 1996 சனவரி 31 இல் ஆரம்பிக்கப்பட்டது.

இப்பல்கலைக்கழகத்தில் பின்வரும் பீடங்கள் பிரதானமாக அமையப் பெற்றுள்ளன.
 பிரயோக விஞ்ஞானம்
 முகாமைத்துவ கற்கை பீடம்
 சமூக விஞ்ஞான மனித மேம்பாட்டிற்கான பீடம்
 விவசாய பீடம்
 மருத்துவமும் அதன் துறைசார்ந்த விஞ்ஞான பீடம்

வெளியிணைப்புக்கள்
 ரஜரட்ட பல்கலைக்கழகம்

மேற்கோள்கள்

இலங்கையின் பல்கலைக்கழகங்கள்
அனுராதபுரம் மாவட்டம்
புனித வனத்து அந்தோனியார்

புனித வனத்து அந்தோணியார் (Anthony of the Desert) ஒரு கிறித்தவப் புனிதர்.

வாழ்க்கைக் குறிப்பு
எகிப்து நாட்டிலுள்ள ”கோமா”  என்னும் சிற்றூரில் மிக வசதி படைத்த செல்வம்மிக்க குடும்பத்தில் பிறந்தார் புனித வனத்து அந்தோணியார் . பிறந்த ஆண்டு: கி.பி 251. தன் இருபதாவது வயதில் பெற்றோர்களை இழந்தார்.

மனமாற்றம்
தினம் தவறாது திருப்பலியில் பங்கெடுத்தார், ஒருநாள் திருப்பலியில் கேட்ட பின்வரும் விவிலிய வசனம் அவரை மாற்றியது  "இன்னும் ஒன்று உனக்கு குறைவாக உள்ளது.உனக்கு உள்ளதெல்லாம் விற்று ஏழைகளுக்கு கொடு வானகத்தில் உனக்கு செல்வம் கிடைக்கும்.பின்பு வந்து என்னைப் பின் செல்"(லூக் 18:22) ,பின் வீட்டிற்கு சென்று தன் சொத்துக்களை விற்று ஏழைகளுக்கு கொடுத்துவிட்டு, தன் தங்கையை காப்பகம் ஒன்றில் தங்கவைத்துவிட்டு இயேசுவைத் தேடி தனிமையில் கடுந்தவ வாழ்க்கை மேற்கொண்டார். கி.பி 272ல் இருந்து கி.பி 285 வரை புனிதரின் தவம் நீடித்தது.

அதே சமயம் வனத்து சின்னப்பர் பற்றி கேள்வியுற்று அவரைப்போல துறவு மேற்கொண்டார். புனிதரின் பக்தி முயற்சியை முறியடிக்க சாத்தான் பல வகைகளில் சோதித்தான் முடிவு தோல்வியே. கரடுமுரடான கட்டந்தரையில் படுத்து தூங்கி உப்பும், ரொட்டித்துண்டும் உண்டு உடலை ஒருத்து வாழ்ந்தார்.

சாத்தானின் சோதனைகள்
அந்தோணியார் பல மீயியற்கை சோதனைகளை எதிர்கொண்டதாகவும், பல முறை சாத்தான் அவரை சோதித்ததாகவும் கிறித்தவர்கள் நம்புகின்றனர். ஒரு முறை சாத்தான் பெண் வேடமிட்டு வந்து சோதிக்க சிலுவை அடையளத்தால் அவனை முறியடித்தார், மறுமுறை தங்க, வெள்ளிக்கட்டிகளை பாதையில் இட்டு பொருளாசையால் சோதிக்க அந்தோணியார் அதை ஒரு பொருட்டாய் மதிக்காமல் இயேசுவின் பெயரால் விரட்டியடித்தார். சிலுவை அடையாளத்தினாலும் இயேசுவின் பெயராலும் பேய்களை எல்லாம் சிதறடித்தார்.

இறுதிக்காலம்
வனத்து அந்தோணியார் அருகில் அமத்தாஸ், மகாரியுஸ்(Amathas,macrius)என்ற இரு துறவிகள் மட்டும்
இருக்க கி.பி 356ல் இறந்தார். அவர் விருப்பப்படி அந்த இரு துறவிகளைத் தவிர வேறு எவருக்கும் தெரியாமல் அந்தோணியாரது கல்லறை இரகசியமாக்கப்பட்டது.  கல்லறை வெளிப்படையாக இருந்திருந்தால் மக்கள் தம்கல்லறையையே பெரிதாக எண்ணி படைத்த இறைவனை மறந்துவிடுவார்கள் என்று அவர் கருதியதே இதற்கு காரணம்

போதனைகள்                                   
தன் உடன் தவமிருந்த துறவிகளுக்கு இவர் ஆற்றிய போதனைகள் அனைத்தும் பாவத்திலிருந்து விலகுவதற்கு உதவுபவையாக உள்ளன. அவற்றுள் சில.

"தினமும் சாவை எண்ணி வாழ்ந்தால் நாம் பாவம் செய்ய மாட்டோம்",
    
"உடலைக் கட்டுப்படுத்திக் கடவுளை அன்பு செய்து"
பகைவரின் சூழ்ச்சிப்பொறிகளை மிதித்தொழிப்போம்,
    
”அலகையை ஓட்டுவதால் கர்வமும்,பிணியைக் குணமாக்குவதால் பெருமை அடைய வேண்டாம்"
பேயை ஓட்டும் சக்தி நமக்கில்லை,இறையாற்றலால் செய்யும் செயலுக்கு ஏன் வீணான மகிழ்வு.

ஆதாரங்கள்
புனித வனத்து அந்தோணியாரின் வாழ்க்கை வரலாறு,வெளியீடு-மரம்பாடி திருத்தலம்.

கிறித்தவப் புனிதர்கள்
251 பிறப்புகள்
356 இறப்புகள்
உமாமி

உமாமி (Umami旨味) என்பது மாந்தர்கள் தங்கள் நாவில் உணரும் ஒரு சுவை.
இச்சுவைக்கு நேரான பெயர் தமிழிலோ பெரும்பாலான பிறமொழிகளிலோ (சீன, நிப்பானிய மொழிகளைத்தவிர) இல்லை. இச்சொல் நிப்பானிய மொழியில் இருந்து பெற்றது. மாந்தர்கள் நாவால் உணரும் உவர்ப்பு (கரிப்பு), இனிப்பு, புளிப்பு, கசப்பு ஆகிய நான்கு அடிப்படைச் சுவைகளைப்போல் புதிதாக ஓர் ஐந்தாவது சுவையாக உமாமி என்னும் சுவையை அறிவியல் உலகில் ஏற்றுக்கொண்டுள்ளார்கள். இது குளூட்டாமேட் (glutamate) என்னும் வேதியியல் பொருளை நாவில் உள்ள சுவைமொட்டுகள் உணர்வதால் ஏற்படும் சுவை என்று கண்டுபிடித்துள்ளார்கள். குளூட்டாமேட்டின் சுவையை 1908 இல் கிக்குனே இக்கேடா (Kikunae Ikeda)என்பவர், கடல் களைச்செடி (seaweed) யாக உள்ள கொம்பு (Kombu) என்னும் பொருளில் உள்ள சுவையில் இருந்து கண்டுபிடித்தார்.

இச்சுவையை பிற்காலத்தில்தான் மேற்கு நாடுகளில் தனியான ஒரு சுவையாக அறிந்து ஏற்றுக் கொண்டார்கள். இச்சுவையை சீன மொழியில் சியன் வெ (鮮味) (புதுச் சுவை) என்று கூறுகிறார்கள். ஆங்கிலத்தில் "நற்சுவை" (deliciousness, savory) என்கிறார்கள். இச்சுவையை நாவில் உள்ள சிறப்பான (தனித்தேர்வு) சுவைமொட்டுகள் உணர்கின்றன என்று கண்டுபிடித்துள்ளார்கள்.. இச்சுவைக்கு இயற்கையில் உள்ள குளூட்டாமிக் காடி அல்லது குளூட்டாமேட் காரணம் என்று கருதுகிறார்கள். இது இறைச்சி, பால்திரளி (cheese), மற்றும் புரதம் நிறைய உள்ள பொருட்களில் காணப்படுகின்றது. உணவில் மோனோ சோடியம் குளூட்டாமேட் கலந்து இருந்தால் நாவில் உள்ள இந்த உமாமி (துவர்ப்பு)ச் சுவை உணரும் சுவை மொட்டுகள் தூண்டப்பட்டு, நற்சுவை தருவதாக மக்கள் உணர்கின்றார்கள். நூறுகிராம் எடையுள்ள உணவுப்பொருளை எடுத்துக்கொண்டால் அதில் உமாமி சுவைதரும் மோனொ சோடியம் குளூட்டாமேட் எவ்வளவு உள்ளது என்பதற்கு சில எடுத்துக்காட்டுகள்:

இந்த குளூட்டாமிக் காடி ஆசிய உணவுகளில் பரவலாகப் நெடுங்காலமாக பயன்பாட்டில் இருந்து வந்துள்ளது. தமிழர்களின் சமையலில் பல்வேறு பருப்புகளிலும், கிழக்கு ஆசிய நாடுகளில் சோயா சாசு (soy sauce), மீன் சாசு (fish sauce) போன்றவற்றிலும், இத்தாலிய பார்மீசான் பால்திரளி (parmesan cheese) ஆகியவற்றில் காணப்படுகின்றது. இது நேரடியாக மோனோ சோடியம் குளூட்டாமேட்டில் இருந்தும் கிடைக்கின்றது..

மேலும் காண்க
 அறுசுவை
 சுவை

மேற்கோள்கள்

வெளியிணைப்புகள் 
 குளூட்டாமேட் பற்றிய கருத்துச்செய்திகள் நிறுவனம் 

சுவைகள்
சுவையூட்டிகள்
உணவு சேர்பொருள்கள்
வர்க்கப்படுத்தப்பட்ட முக்கோண எண்

எண் கோட்பாட்டில் முதல் n  கன எண்களின் கூடுதல்,  n -ஆம் முக்கோண எண்ணின் வர்க்கத்திற்குச் சமமாக இருக்கும்.

சிலசமயங்களில் இம்முற்றொருமை நிசோமாசுஸ் தேற்றம் என அழைக்கப்படுகிறது.

வரலாறு
1995 -ல் நிசோமாசுஸ் தேற்றம் பற்றி எழுதிய ஸ்ட்ரோக்கர், எண் கோட்பாட்டைப் பயிலும் ஒவ்வொரு மாணவரும் கண்டிப்பாக இந்த அதிசயமான உண்மையைக் கண்டு வியந்திருப்பார்கள் என்கிறார். இக்கூற்று கொஞ்சம் மிகைப்படுத்தப்பட்ட கவித்தவத்துடன் இருந்தாலும் பல கணிதவியலாளர்கள் இந்த முற்றொருமையை பல வகைகளில் ஆராய்ந்து நிரூபித்துள்ளனர். 

பென்கெல்லி (2002), பண்டைய கணிதவியலாளர்களின்  கூற்றுகளில்  இம்முற்றொருமைப் பற்றிய குறிப்புகள் காணப்படுவதைச் சுட்டிக் காட்டியுள்ளார்: 
முதல் நூற்றாண்டு - நிசோமாசுஸ் (தற்போதைய ஜோர்டான்);
ஐந்தாம் நூற்றாண்டு - ஆரியபட்டர் (இந்தியா);
சுமார் 1000-ல் - அல்-கராஜி (பாரசீகம்).

பிரேசோத் (2004), மேலும் பல ஆரம்பகால கணிதக்கணிப்புகளில் இம்முற்றொருமை பற்றிய குறிப்புகள் காணப்படுவதாகக் கூறுகிறார்:
பத்தாம் நூற்றாண்டு - அல்காபிட்டியஸ் (அரேபியா);
சுமார் 1300-ல் கெர்சனைட்ஸ் (பிரான்சு);
சுமார் 1500-ல் நீலகண்ட சோமயாஜி (இந்தியா).
மேலும் அவர் நீலகண்டரின் காட்சி நிறுவலை மீட்டுருப்படுத்தியுள்ளார்.

வடிவவியல் விளக்கம்

வர்க்கப்படுத்தப்பட்ட முக்கோண எண்கள்:
 0, 1, 9, 36, 100, 225, 441, 784, 1296, 2025, 3025, 4356, 6084, 8281, ... .

இந்த எண்களை வடிவ எண்களாகவும், முக்கோண எண்கள் மற்றும் சதுர பிரமிடு எண்களின் நான்கு பரிமாண மீப்பிரமிடு பொதுமைப்படுத்தலாகவும் கருதலாம்.

n×n  சதுர வலைச்சட்டத்துக்குள் அமையும் மொத்த செவ்வகங்களின் எண்ணிக்கையை இந்த வர்க்கப்படுத்தப்பட்ட n -ஆம் முக்கோண எண் குறிக்கிறது என்பதை ஸ்டெய்ன் (1971) கண்டறிந்துள்ளார். எடுத்துக்காட்டாக ஒரு 4×4  சதுர வலைச்சட்டத்துக்குள் மொத்தம் 36 வெவ்வேறு செவ்வகங்கள் உள்ளன. இதேபோல ஒரு  n×n சதுர வலைச்சட்டத்துக்குள் அமையும் வெவ்வேறு சதுரங்களின் மொத்த எண்ணிக்கை n -ஆம் சதுர பிரமிடு எண்ணாக இருக்கும்.

நிறுவல்கள்

ஒரு தொடரில் உள்ள ஒவ்வொரு கன எண்ணையும் அடுத்தடுத்த ஒற்றை எண்கள் தொகுப்பாக விரித்தெழுவதன் மூலம் ஒரு எளிய தருவித்தலை வீட்ஸ்டோன் (1854) தந்துள்ளார்:

1 + 8 + 27 + 64 + 125 + ...
  = (1) + (3 + 5) + (7 + 9 + 11) + (13 + 15 + 17 + 19) + (21 + 23 + 25 + 27 + 29) + ...
  = 1 + 3 + 5 + 7 + 9 + 11 + 13 + 15 + 17 + 19 + 21 + 23 + 25 + 27 + 29 ...

ஒன்றிலிருந்து ஆரம்பித்து அடுத்தடுத்த ஒற்றை எண்களின் தொகுப்புகளின் உறுப்புகளின் மொத்தக் கூடுதல் ஒரு வர்க்கமாக இருக்கும். இந்த வர்க்கமானது கூட்டப்படும் தொகுப்புகளிலுள்ள ஒற்றை எண்களின் எண்ணிக்கையின் வர்க்கமாகும்.

எடுத்துக்காட்டாக:
(1)+ (3 + 5) = 9 = 3 2

(1)+ (3 + 5) + (7+9+11) = 36 = 6 2......

ஸ்டெய்ன் (1971) ஒரு சதுர வலைக் சட்டத்துக்குள் அமையும் செவ்வகங்களின் மொத்த எண்ணிக்கையாக இவ்வெண்களைப் பயன்படுத்தி முற்றொருமையின் வடிவகணித விளக்கத்தைத் தந்துள்ளார். மேலும் பல நிறுவல்கள், டோபிளிட்ஸ் (1963), கானிம் (2004), பெஞ்சமின், ஓரிசன் (2002) மற்றும் நெல்சென் (1993) ஆகிய கணிதவியலாளர்களால் தரப்பட்டுள்ளன.

மேற்கோள்கள்

வெளி இணைப்புகள்

A visual proof of Nicomachus's Theorem 

எண் கோட்பாடு
வடிவ எண்கள்
அடிப்படைக் கணிதம்
முழுஎண் தொடர்வரிசைகள்
கணித முற்றொருமைகள்
வார்த்தைகளற்ற நிறுவல்கள்
கட்புல ஆற்றுகைக் கலைகள் பல்கலைக்கழகம்

கட்புல ஆற்றுகைக் கலைகள் பல்கலைக்கழகம் (University of the Visual & Performing Arts) இலங்கையின் கொழும்பு நகரில் அமையப் பெற்றுள்ளது. இப்பல்கலைக்கழகம் 2005 சூலை மாதத்தில் ஆரம்பிக்கப்பட்டது. கட்புலன் மற்றும் அளிக்கும் ஆற்றுக்கலை துறைக்கான பல்கலைக்கழகம் இலங்கையில் ஒரு பல்கலைக்கழகம் மாத்திரமே இயங்கிவருகின்றது.

வெளியிணைப்புக்கள்
 கட்புல ஆற்றுகைக் கலைகள் பல்கலைக்கழகம்

மேற்கோள்கள்

இலங்கையின் பல்கலைக்கழகங்கள்
டி. எஸ். சேனநாயக்கா கல்லூரி

டி.எஸ். சேனநாயக்கா கல்லூரி (D. S. Senanayake College, ) என்பது  இலங்கையிலுள்ள முன்னணி ஆண்கள்  தேசியப் பாடசாலைகளில் ஒன்றாகும். இது கொழும்பு, கறுவாத்தோட்டத்தில் அமைந்துள்ளது. இங்கு தொடக்கக் கல்வி முதல் மேல்நிலைக் கல்வி வரை வகுப்புகள் உள்ளன. இப்பாடசாலை 1967 பெப்ரவரி 10 இல் தொடங்கப்பட்டது. ஆர். ஐ. டி. அலசு என்பவர் இதன் முதலாவது தலைமை ஆசிரியராகப் பணியாற்றினார். இலங்கையின் முதலாவது பிரதமர், டி. எஸ். சேனநாயக்காவின் பெயரால் இக்கல்லூரி அழைக்கப்படுகிறது.

இப்பாடசாலையில் தரம் 1 முதல் 13 வரை சிங்களம், தமிழ், ஆங்கிலம் ஆகிய மொழிகளில் கற்பித்தல் நடைபெறுகின்றன. தற்போது இக்கல்லூரியில் 8000 மாணவர்கள் வரை கல்வி கற்கின்றனர். இது நாட்டின் இரண்டாவது பெரிய பல-இனப் பாடசாலையாகும். பாடசாலை அமைந்துள்ள கிரெகரி வீதியின் பெயர் 2013 இல் ஆர். ஜி. சேனநாயக்க மாவத்தை என மாற்றப்பட்டது.

மேற்கோள்கள்

வெளி இணைப்புகள்
 டி.எஸ். சேனநாயக்கா கல்லூரி

கொழும்பு மாவட்டப் பாடசாலைகள்
இலங்கையின் தேசிய பாடசாலைகள்
இலங்கையின் ஆண்கள் பாடசாலைகள்
சுரேஷ் பீட்டர்ஸ்

சுரேஷ் பீட்டர்ஸ் (Suresh Peters) தென் இந்தியாவை சேர்ந்த இசை அமைப்பாளரும் பின்னணிப் பாடகரும் ஆவார். இசை அமைப்பாளர் ஏ. ஆர். ரகுமான் உடன் இணைந்து ஜென்டில்மேன், காதலன், திருடா திருடா, இந்தியன், ஜீன்ஸ், சிவாஜி ஆகிய படங்களில் பாடி உள்ளார். பஞ்சாபி ஹவுஸ் என்ற மலையாளப் படம் மூலம் இசை அமைப்பாளராக அறிமுகம் ஆனார்.

படைப்புகள்

பாடகராக 
  ஜென்டில்மன் : சிக்கு புக்கு ரயிலே 
  காதலன் : பேட்ட ராப், ஊர்வசி ஊர்வசி
  திருடா திருடா : சந்திரலேகா 
  ஆசை : சோனா 
  இந்தியன் 
  ஜீன்ஸ் : கொலம்பஸ் கொலம்பஸ்
  அந்நியன் : கண்ணும் கண்ணும் நோக்கியா 
  வரலாறு : இளமை 
  சிவாஜி : ஸ்டைல்
 சுந்தர புருஷன்

இசை அமைப்பாளராக

திரைப்பட இசையமைப்புகள் 

  பஞ்சாபி ஹவுஸ்
  கூலி 
  ஹனுமான் ஜங்ஷன்
  ரன்வே 
  தென்காசிப் பட்டணம்

திரைப்பட அல்லாத இசையமைப்புகள் 

  மின்னல் 
  ஓவியம் 
  எங்கிருந்தோ

விருதுகள்
 கலைமாமணி விருது, 1998
 ராவணப்ரபு என்று மலையாளப் படத்துக்காக 2001 ஆண்டின் சிறந்த இசையமைப்பாளருக்கான தென்னிந்திய பிலிம்பேர் விருது

சான்றுகள்

வெளியிணைப்புகள்
 
 
 https://www.deccanherald.com/amp/metrolife/metrolife-lifestyle/on-my-pinboard-suresh-peters-776283.html
 https://www.deccanherald.com/amp/metrolife/metrolife-on-the-move/urvashi-singer-set-to-perform-live-772135.html
 https://www.thehindu.com/entertainment/music/king-of-the-jingle/article19565691.ece/amp/
 

 

1968 பிறப்புகள்
வாழும் நபர்கள்
தமிழ்த் திரைப்படப் பின்னணிப் பாடகர்கள்
இந்தியத் திரைப்பட இசையமைப்பாளர்கள்
கலைமாமணி விருது பெற்றவர்கள்
தென்னிந்திய பிலிம்பேர் விருதுகளை வென்றவர்கள்
ராஜ யோகம்

ராஜ யோகம் பல்வகை யோகக்கலைகளில் இராஜ யோகம் சிறப்பான இடத்தை பெற்று உள்ளது. பதஞ்சலி முனிவர் என்ற சாக்கிய முனி இயற்றப்பட்டு சுவாமி விவேகானந்தரால் மொழி பெயர்க்கப்பட்டு, விரித்துரைக்கப்பட்ட "இராஜ யோகம்" என்ற நூலே இராஜ யோகம் பற்றிய நூல்களில் தலை சிறந்ததாக கருதப்படுகிறது.  இந்நூல் உடல், மூச்சு ( பிராணன் ), மனம் மற்றும் மனம் கடந்த பெருநிலை ஆகியவற்றை அருமையாக விளக்குகிறது.

இந்து மெய்யியல் கருத்துருக்கள்
யோகக் கலை
இந்திய மெய்யியல்
பிரமிடு எண்

கணிதத்தில் பிரமிடு எண் (Pyramidal number) என்பது குறிப்பிட்ட பக்கங்கள் கொண்ட பிரமிடு வடிவில் அமையும் ஒரு வடிவ எண்ணாகும். பொதுவாக பிரமிடு எண் என்றால் அது சதுர பிரமிடு எண்ணைக் குறிக்கும்.

பிரமிடு எண்கள் சில:

 முக்கோண பிரமிடு எண் அல்லது நான்முக எண் - 3 பக்கங்கள் கொண்டது.
 சதுர பிரமிடு எண்       - 4 பக்கங்கள் கொண்டது.
 ஐங்கோண பிரமிடு எண்  -5 பக்கங்கள் கொண்டது.
 அறுகோண பிரமிடு எண்  -6 பக்கங்கள் கொண்டது.
 எழுகோண பிரமிடு எண்  - 7 பக்கங்கள் கொண்டது.

r-கோண பிரமிடு எண்ணுக்கான வாய்ப்பாடு:

மேற்கோள்கள்

வடிவ எண்கள்